Nous, officiaux de la court de Besençon faisons savoir à touz... que Clemençon, fame çay en arriers Jehannin, diz Enfanz, Guillaume, prestre, curé de Rurey, Hugonins et Jehans, enfans des devant dit Jehannin et Clemençon, ont confessé et congneu en droit et en jugement per devant nous que, come Michiel, Estevenon et Beçon, freres, qui furent de Villefens, et estoient homes talables et espletables à Clemençon et ses enfant devantdiz, se fussent partiz de Oans, de la signorie es devantdiz Clemençon et ses enfant, et fussent alez à Boujaille, en la signorie de noble baron Jehan de Chalon, signour d’Arlay, et lidiz Clemençon et sui enfant demandassent es devantdiz homes les doues parties de touz lour muebles et que il issisent de la vile, c’est à savoir de Oans où il estoient retornez; de ces choses pais et acort fut entre les devantdiz Clemençon et ses enfant, d’une part, et ledit signour d’Allay et lesdiz homes, d’autre part, en tel maniere que lidiz homes demeurent à Oens, ou lay où plera à devantdit signour d’Arlay et à ses hoirs; et ont quitté et quittent lidiz Clemençon et sui enfant audit signour d’Allay les devantdiz homes et touz le droit et la raison que il avoient ou pooient avoir vers lours ne en lours muebles, saul le mès que lidiz homes tenoient des devantdiz Clemençon et ses enfant, et toutes les appendises doudit mès, en quelque leu qu’il soit, lequel mès et les appendises lidiz Clemençon et sui enfant ont expressement retenuz à lours, quitte et delivré franchement. Et pour la pais, acors et quittance devantdites, lidiz Clemençon et sui enfant ont eu et receu plenierement doudit signour d’Allay vint livres d’estevenens, en bons deniers nombrés... En tesmoignaige de laquel chose, à la requeste des devantdiz Clemençon et sui enfant, nous avons mis en ces lettres le seal de la court de Besençon. Donné le juedi devant feste saint Mathé apostre, l’an Nostre Signour mil CC et quatre vint et cinc.